בוסטון גארדן

מראה פנים האולם בשנת 1995
הבוסטון גארדן (נוסד בשם בוסטון מדיסון סקוור גארדן; באנגלית: Boston Garden) היה אולם ספורט בשכונת נורת' אנד בבוסטון, מסצ'וסטס, שנוסד ב-1928 ונהרס ב-1998. האולם שימש כמגרשם הביתי של הבוסטון ברואינס מליגת ה-NHL והבוסטון סלטיקס מליגת ה-NBA. בנוסף אירח האולם מופעי רוק, אגרוף, קרקסים, מופעי החלקה על קרח ועצרות דתיות ופוליטיות. כשלוש שנים לפני הריסתו נחנך אולם חדש בשם ה-FleetCenter (שכיום נקרא ה-TD Garden) שמאז משמש כאולמם הביתי של הברואינס והסלטיקס.

==היסטוריה==
בשנות ה-20 של המאה ה-20, טקס ריקרד, שהקים את האולם השלישי שנשא את השם מדיסון סקוור גארדן וייסד את הניו יורק ריינג'רס הפנה את תשומת לבו לבוסטון. הוא החליט להקים את הבוסטון מדיסון סקוור גארדן, שהיה אמור להיות השני מתוך שבעה אולמות גארדן, אך בסופו של דבר היה האחרון. מטרתו העיקרית של ריקרד הייתה לבנות אולם אגרוף שבו המושבים יהיו קרובים ככל שניתן לזירה כך "שהקהל יוכל לראות את הזיעה על גבותיהם של המתאגרפים."<ref name=":3"></ref> עלות הקמת האולם מוערכת ב-10 מיליון דולר והאירוע הראשון שהתקיים בו, ב-17 בנובמבר 1928, היה קרב אגרוף, בו גבר דיק פיניגן על אנדרה רוטיס. שלושה ימים לאחר מכן קיימו הברואינס את משחקם הראשון באולם כאשר הפסידו למונטריאול קנדיאנס.<ref name=":1"></ref> הברואינס זכו בסטנלי קאפ בעונתם הראשונה בגארדן ולאורך שנות קיומו של האולם זכו הברואינס בחמש אליפויות NHL.

בנובמבר 1946 קיימו הבוסטון סלטיקס את משחקם הראשון באולם כאשר גברו על הטורונטו האסקיז לעיניי כחמשת אלפים צופים. בשנים שלאחר מכן הברואינס ומשחקי כדורסל מכללות משכו מספר גדול של צופים מאשר הסלטיקס אך ב-1950 מונה רד אאורבך למאמן הסלטיקס ובמהלך העשור הצטרפו לקבוצה כוכבים כמו ביל ראסל ובוב קוזי. הסלטיקס זכו באליפות ה-NBA ב-1957 ובשמונה אליפויות רצופות בשנים 1959–1966. הסלטיקס זכו בשתי אליפויות נוספות בשנות ה-60 כאשר ראסל משמש כמאמן-שחקן ובשתי אליפויות נוספות בשנות ה-70 כאשר ג'ון האבליצ'ק ודייב קאונס כיכבו במדי הקבוצה. בשנות ה-80, בתקופתו של לארי בירד זכו הסלטיקס בשלוש אליפויות נוספות ובסך הכל זכו הסלטיקס ב-16 אליפויות לאורך שנות קיומו של הבוסטון גארדן.<ref name=":1" /> הגארדן נודע כאולם בייתי מאוד ובמהלך העונות 1985/1986 ו-1986/1987 הפסידו הסלטיקס רק שלושה משחקי עונה סדירה מתוך 82.

לאורך השנים התקיימו בגארדן אירועי בידור ומוזיקה רבים וכן עצרות דתיות ופוליטיות. פרנקלין רוזוולט, תומאס דיואי וג'ון פ. קנדי קיימו עצרות בבוסטון גארדן ומוזיקאים רבים כמו הביטלס, הרולינג סטונס ואלביס פרסלי קיימו הופעות בגארדן. בנוסף לכך קרקס האחים רינגלינג וברנום את ביילי קיים מופע שנתי בבוסטון גארדן.<ref name=":3" />

===ליקויים===
הגארדן נודע כאולם בעל ליקויים ומיושן ביחס לאולמות אחרים בספורט האמריקאי המקצועני. באולם לא היה מיזוג אוויר ובמהלך המשחק החמישי של סדרת גמר ה-NBA ב-1984 נעזרו השחקנים בבלוני חמצן בכדי להתמודד עם חום של 36 מעלות. גלי חום הובילו להתעבות שגרמה לפרקט להיות רטוב וחלק ולעיתים היעדר מיזוג אוויר גרם ליהיווצרותו של ערפל על גבי משטח הקרח. ב-1988 בזמן משחק בסדרת הגמר ה-NHL קרסה מערכת החשמל באולם והמשחק נדחה.<ref></ref> בנוסף לכך היו נקודות על הפרקט עליהן היה קשה יותר להקפיץ את הכדור ונטען כי הסלטיקס ניצלו זאת בכדי לחטוף כדורים מהיריב.<ref></ref><ref name=":1" /> האולם היה אחד מהקטנים ביותר ב-NBA ורד אאורבך התלונן על כך שכ-9,000 מהמושבים היו מאחורי הסלים ולא היה ניתן לדרוש מחיר גבוה עבורם,<ref name=":2"></ref> וממושבים רבים באולם הראייה הייתה חסומה באופן חלקי.<ref></ref> בנוסף לכך, משטח הקרח בגארדן היה קטן ביחס למגרשים אחרים ב-NHL היות שהגארדן נבנה בזמן שלא היה סטנדרט מחייב ב-NHL. <ref></ref>

===מעבר לאולם חדש===
בשל הליקויים באולם הוצעו לאורך השנים תוכניות להחליפו. הסלטיקס בדקו אפשרות לבנות אולם חדש בערים אחרות במסצ'וסטס והברואינס שקלו לבנות אולם חדש בניו המפשייר.<ref></ref><ref></ref><ref></ref>החל משנות ה-60 העלו יזמים ופוליטיקאים תוכניות לבניית אולם חדש אך תוכניות אלה לא צלחו בעיקר בשל קשיי מימון ומחלוקות בין פוליטיקאים ליזמים.<ref name=":2" /> ב-1993 העביר בית המחוקקים של מסצ'וסטס חוק המאפשר את בנייתו של אולם חדש בסמוך לבוסטון גארדן.<ref></ref> הזכויות לשם האולם נמכרו בתחילה לבנק שואומאט אך זה התאחד עם פליט פיינשל גרופ והשם שניתן לאולם הוא FleetCenter. ב-2005 נמכרו הזכויות לשם האולם לחברת TD Banknorth וב-2009 שונה השם ל- TD Garden.

הבוסטון גארדן סגר את שעריו ב-1995 ואירוע הספורט האחרון שהתקיים בו היה משחק ראווה בן התמודדו הברואינס והמונטריאול קנדיאנס. משחקם האחרון של הסלטיקס בגארדן היה במאי 1995 כאשר הפסידו במשחק פלייאוף לאורלנדו מג'יק. אירוע פרידה מהגארדן נערך בספטמבר 1995.

==אירועים בולטים==
* ב-30 באוקטובר 1940, מספר ימים לפני הבחירות לנשיאות ארצות הברית, נשא הנשיא פרנקלין רוזוולט נאום בבוסטון גארדן, בו הבטיח שלא לשלוח חיילים אמריקאים להילחם במלחמת העולם השנייה.<ref name=":3" /><ref></ref>
* תומאס דיואי, מועמד המפלגה הרפובליקנית לנשיאות, קיים עצרת בבוסטון גארדן במהלך קמפיין הבחירות של 1944.<ref name=":3" />
* ב-1949 הוזמן ויינסטון צ'רצ'יל לשאת דברים בסימפוזיון של המכון הטכנולוגי של מסצ'וסטס. בשל הביקוש הרב האירוע הועתק לבוסטון גארדן שם נשא צ'רצ'יל נאום שהתמקד ביחסי המערב עם ברית המועצות.<ref></ref>
* במאי 1951 נאם ראש הממשלה דוד בן-גוריון בבוסטון גארדן בפני אספה של יהודי בוסטון.<ref></ref>
* בדצמבר 1954 נכח שר האוצר לוי אשכול בכנס חנוכה שנערך בבוסטון גארדן, בו נקנו איגרות חוב ישראליות בשיעור של כמיליון דולר.<ref></ref>
* ג'ון פ. קנדי קיים בבוסטון גארדן עצרת ביום שלפני הבחירות לנשיאות ארצות הברית ב-1960.<ref name=":0"></ref>
* להקת הביטלס הופיעה בבוסטון גארדן בספטמבר 1964 במהלך מסע ההופעות הראשון שלהם בארצות הברית.<ref name=":0" />
* ביום שלמחרת ההתנקשות במרטין לותר קינג באפריל 1968, קיים ג'יימס בראון קונצרט בבוסטון גארדן שגם שודר בתחנת טלוויזיה מקומית. למרות גילויי אלימות בבוסטון לאחר ההתנקשות, שידור המופע סייע להרגיע את הרוחות בעיר.<ref></ref>ב-2017 בחר המגזין רולינג סטון בקונצרט כאחד מ-50 הקונצרטים הטובים ביותר של 50 השנים האחרונות.<ref></ref>
* אלביס פרסלי הופיע פעם אחת בבוסטון גארדן בנובמבר 1971.<ref name=":3" />

==קישורים חיצוניים==

* [https://www.massmoments.org/moment-details/boston-garden-hosts-final-game.html Boston Garden Hosts Final Game] באתר [https://www.massmoments.org/ Mass Moments]

==הערות שוליים==

קטגוריה:אולמות כדורסל בארצות הברית
קטגוריה:בוסטון: מבנים
קטגוריה:בוסטון: ספורט
קטגוריה:מבנים שנהרסו